<classify> NA AYOUB HINJO KARIBUNI sana Kariakoo, Wabrazil. Karibuni Dar es Salaam kwa Mheshimiwa Paul Makonda, karibuni sana katika jiji la maajabu. Ni ardhi hii aliyozikwa Steven Kanumba na filamu zake, ni sehemu hii hii anapoteketea Chid Benz na umwamba wake, nini zaidi mnahitaji kujuzwa kuhusu Dar es Salaam? Kila mtu ana sura yake na moyo wake hapa, msidanganyike na vicheko vyao. Wabaya na wazuri wote wapo. Unataka starehe? Zipo hapa, mpaka zile zisizompendeza shetani. Hii ndiyo Dar es Salaam tamu iliyomkimbiza Mr Nice na kumfedhehesha 20 Percent akiwa na utamu wake. Hili ndilo jiji pekee duniani wanakopatikana watu aina ya Shilole, Snura, Amber Lulu, Amber Rutty na Giggy Money kwa wakati mmoja. Wako wazuri hapa wa kila rangi na utakutana nao kama walivyokutana nao mahotelini akina Andrey Coutinho na mwenzake Jaja kipindi kile, uamuzi ni wako vijana wenzangu. Karibu sana. Kama mmekuja na akili zenu kama alivyokuja nazo Emmanuel Okwi kipindi kile, bila shaka mna pepo yako ndogo ya kuishi pale Kariakoo. Ila kama mmekuja na mabegi tu kama alivyokuja nayo Malimi Busungu, basi jiandaeni kuishangaa Kariakoo kama alivyoishangaa Danny Sserunkuma kipindi kile, jiji limekosa adabu hili. Nilivyowatazama na niliyoyasikia baada ya utambulisho wenu Simba, hakika nafsi yangu ilijiridhisha kuwa Dar es Salaam imepata watu wao. Lile jiji la maajabu sasa limepata watu wao wa maajabu! Japo hata mimi ni miongoni mwa Watanzania wanaosubiri kuona kazi yenu itakavyokuwa katika ardhi hii. Wakati huu ambao naumiza halmashauri ya ubongo wangu kuzidi kuwafahamu, ghafla, nilikumbuka jinsi wale wenzenu waliokuja miaka michache iliyopita pale Jangwani, kusema kweli Kariakoo haikuwaacha salama, kama hawakuwaambia basi mimi nimetoa siri hiyo kwenu. Tatizo ambalo lipo mpaka sasa, mmewagawa mashabiki wa Simba. Ndio, kama mlikuwa hamjui basi acha niwaambie tu. Wapo wanaoamini kuwa mmekuja kufanya kazi iliyowaleta Dar es Salaam, kwa maana hiyo imani zao tayari zipo kwenye miguu yenu lakini wengine bado wanashindwa kutoa maamuzi, kila mmoja anatumia mfano wa majirani zao na akina Jaja. Vijana wenzangu hii ndio Dar es Salaam yenye watu wasiotabirika kwa urahisi. Kwa hiki kipindi kifupi ambacho wote tunaisoma namba, msemaji wa klabu yenu Haji Manara amekuwa mtu muhimu zaidi ndani ya Simba kuliko hata bao la kisigino la Clatous Chama lililoipeleka timu hiyo katika makundi ya Ligi ya Mabingwa Afrika. Ni yeye ambaye amekuwa akipewa lawama pale timu inapofanya vibaya, mnadhani anajali? Walaa! Amekuwa akiishi hivyo, Simba yote ipo katika mdomo wake uliojaa maneno ya karaha kwa wapinzani. Mmekutana na Patrick Aussems. Kocha anayeamini uwezo kabla ya jina, kocha anayetengeneza mfumo utakaofuatwa na wachezaji na si kuwa na mfumo utakaofuata wachezaji. Macho yakishamdanganya Aussems, hana muda tena wa kuliamini sikio, sababu ni rahisi, kuona ni kuamini. Akili zenu zinatakiwa kutulia mara mbili zaidi ya mnavyotulia mkiwa na mpira miguuni mwenu, ni wakati wenu wa kufungua macho na kuchagua njia mnayotaka kupita. Mnataka sifa na makelele ya Kariakoo? Mtazipata. Ziko laki na viroba vya mchele vinamsubiri kama mkiamua kuwa wafalme wa Kariakoo. Magazeti hayataacha kuandika habari zenu, mkifanya vyema yatasifia, mkiboronga mtashughulikiwa vilevile, msiyaweke sana akilini japo ni changamoto mnayotakiwa kuizoea. Kitu pekee mnachotakiwa kukumbuka kwa sasa, ni kwamba mpo Kariakoo iliyo ndani ya jiji la Dar es Salaam, mengi yasiowezekana kwingine, hufanyika kirahisi sana hapa. Karibuni sana.  <topic>: michezo 